Kinderporno: Rustenburg-man pleit skuldigArgieffoto Anthony Louw, ŉ 35-jarige konstruksiewerker van Rustenburg in Noordwes, het Woensdag in die dorp se landdroshof skuldig gepleit op aanklag van die besit van kinderpornografie. Beeld het Donderdag berig Louw het die dogters van geskeide vroue op sosiale media geteiken om kaalfoto’s van hulle te kry. Volgens die berig het Louw seksueel uitlokkende of eksplisiete foto’s van jong meisies, sommige nog duidelik in puberteit, in sy besit gehad. Een van die meisies is glo 12 jaar oud. Kapt. Elsabe Augoustides, ŉ polisiewoordvoerder, het aan die dagblad gesê hy sou die name “Shivon”, “Chivonne of “Chevonne” gebruik en bevriend raak met geskeide vroue en dan later met hul dogter op BBM of WhatsApp bevriend raak. Hy het met die meisies flankeer en hulle het later foto’s van hulself aan hom gestuur waar hulle kaal poseer. Van die foto’s is glo selfs voor naamborde van skole in Rustenburg geneem. Die polisie het Louw in hegtenis geneem nadat hulle ŉ wenk ontvang het. Augoustides het versoek dat enigiemand wat vermoed dat hulle ook slagoffers was van Louw, om ao. Thinus Else by die Rustenburg-polisiestasie te skakel. Louw se vonnisoplegging sal na verwagting op 4 Augustus plaasvind.